# *Käskkirja projekt*

# Maa riigi omandisse jätmine (Vaba)

Käskkiri kehtestatakse maareformi seaduse (edaspidi MaaRS) § 29 ja § 31 lõike 1 punkti 2 alusel ning kooskõlas Vabariigi Valitsuse 3. septembri 1996 määrusega nr 226 kinnitatud “Maa riigi omandisse jätmise korraga” (edaspidi Kord).

1. ASJAOLUD JA MENETLUSE KÄIK

Maa-ameti peadirektori 4. detsembri 2019 korraldusest nr 1-17/19/3147 lähtudes moodustas katastripidaja Pärnu maakonnas Lääneranna vallas Parasmaa külas asuvast seni reformimata maast teiste hulgas Vaba katastriüksuse 43001:001:0775. Vaba katastriüksus asub Avaste looduskaitseala Parasmaa sihtkaitsevööndis.

Tuginedes MaaRS § 38 lõikele 3, mis annab Maa-ametile õiguse välja selgitada riigi omandisse jätmiseks sobivad maad, alustas Maa-amet jätkuvalt riigi omandis oleva reformimata maa osas maa riigi omandisse jätmise menetlust. Maa-amet teavitas 13. märtsi 2023 kirjaga nr 6‑5/23/4425 Lääneranna Vallavalitsust MaaRS § 31 lõike 1 punkti 2 alusel maa riigi omandisse jätmise menetluse alustamisest Vaba katastriüksuse osas.

Lääneranna Vallavalitsus nõustus 15. märtsi 2023 korraldusega nr 146 katastriüksuse riigi omandisse jätmisega ning määras sihtotstarbeks kaitsealune maa. Sama korralduse kohaselt ei asu Vaba katastriüksusel maa tagastamise ega erastamise nõudeid ning maaüksusel ei ole ehitisi.

Katastriüksus jäetakse riigi omandisse eesmärgiga anda see tulevikus riigivaraseaduse (edaspidi RVS) alusel üle Kliimaministeeriumi valitsemisele.

2. ÕIGUSLIKUD JÄRELDUSED

Vastavalt MaaRS §-le 29 jäetakse riigi omandisse Vabariigi Valitsuse või tema poolt volitatud valitsusasutuse otsusega MaaRS § 31 lõikes 1 nimetatud maa. MaaRS § 31 lõike 1 punkti 2 alusel jäetakse riigi omandisse riikliku kaitse all olevate objektide juurde kuuluv maa, kui kehtestatud kaitserežiim teeb võimatuks maa kasutamise teise isiku poolt.

Vaba katastriüksus asub Avaste looduskaitseala Parasmaa sihtkaitsevööndis. Avaste looduskaitseala kaitse-eeskirja § 12 punkti 1 kohaselt on sihtkaitsevööndis majandustegevus keelatud. Seega on õigustatud jätta katastriüksus riigi omandisse § 31 lõike 1 punkti 2 alusel.

Käesolevas menetluses ei ole teada takistavaid asjaolusid ega kolmandate isikute õigusi, mida maa riigi omandisse jätmine kahjustada võiks. Maaüksuse riigi omandisse jätmine riikliku kaitse all oleva maana on vajalik RVS § 10 lõike 1 punktis 2 sätestatud riigivara valitsemise eesmärgi täitmiseks. Maa riigi omandisse jätmise menetlus on läbi viidud Korda järgides.

3. OTSUS

Lähtudes eeltoodust ja juhindudes MaaRS § 29 ja § 31 lõike 1 punktist 2, RVS § 10 lõike 1 punktist 2 ning Korra punkti 5 alapunktist 3 ja punkti 18 alapunktist 2:

3.1. Jätta riikliku kaitse all oleva maana riigi omandisse Pärnu maakonnas Lääneranna vallas Parasmaa külas asuv Vaba katastriüksus 43001:001:0775, pindalaga 8,14 ha, sihtotstarbega kaitsealune maa.

3.2. Maa-ametil korraldada punktis 3.1 nimetatud katastriüksuse kande muudatuse registreerimine maakatastris, korraldada arvele võtmine riigi kinnisvararegistris ja maa riigi omandisse jätmise teate avaldamine Ametlikes Teadaannetes.

3.3. Maa valitsemise õiguse üleminekul riigivara valitsejale anda punktis 3.1 nimetatud riigivara volitatud asutuse Maa-ameti valdusesse.

4. VAIDLUSTAMISVIIDE

Käskkirja peale võib esitada kaebuse Tallinna Halduskohtule halduskohtumenetluse seadustiku §-s 46 sätestatud tähtaja jooksul.

(allkirjastatud digitaalselt)

Madis Kallas

Minister

Saata: Maa-amet, Kliimaministeerium, Lääneranna Vallavalitsus, Riigimetsa Majandamise Keskus.